
ЗАПИСНИК

СА ПЕДЕСЕТ ТРЕЋЕ СЕДНИЦЕ ГРАДСКОГ ВЕЋА ГРАДА ЧАЧКА

      Одржане 10. августа 2026. године, у сали Градског већа града Чачка, са почетком у 10,00 часова.

У   смислу   члана   15.   Пословника   Градског   већа   града   Чачка,   Владан Милић, заменик градоначелника града Чачка, отворио је 53. седницу Градског већа и истом председаваo.

Констатовао је:

· да  од  укупно  13  чланова  Градског  већа  седници  присуствује  11 чланова и то:  Владан Милић, Владимир Ристовић, др Иван Глишић, Александар Максимовић, Милка Владисављевић, Александр Каплановић, Бранка Павловић, Душан Радојевић, Драган Штављанин, Милош Обреновић и др Милош Папић a одсутни су Милун Тодоровић и др Славица Драгутиновић.
· да у смислу члана 15. Пословника Градског већа града Чачка, Градско веће има кворум,  те  може да ради и пуноважно одлучује;

·   да седници Градског већа присуствују:

· Мирослав Петковић, начелник Градске управе за стручне послове Скупштине, Градоначелника и Градског већа

· Рајко Баралић, заменик председника Скупштине града Чачка

· Љиљана Станишић, начелник Градске управе за опште и заједничке послове

· Срђан Бошковић, помоћник градоначелника за област заштите животне средине

· Зоран Пантовић, директор ЈКП Водовод Чачак

· Драгана Крвавац, шеф Службе саобраћајне инспекције Градске управе за инспекцијски надзор

· Горан Марушић, представник Комуналне милиције 
·    представници средстава јавног информисања
***

Владан Милић, председавајући седницом Градског већа, обавестио је чланове Градског већа да је достављен записник са 52. седнице Градског већа, ради усвајања.
Питао је чланове Градског већа да ли има примедби на записник са 52. седнице Градског већа. Како није било примедби на достављени записник, то је Градско веће једногласно донело:

ЗАКЉУЧАК

УСВАЈА СЕ записник са 52. седнице Градског већа града Чачка број 06-108/2026-III од 31. јула 2026. године, без примедби.
***

У смислу члана 16. Пословника Градског већа града Чачка, Владан Милић предложио је дневни ред који је достављен уз материјал за седницу.

Питао је да ли има предлога за измену или допуну дневног реда. 
Како није било предлога за измену и допуну дневног реда, Градско веће је једногласно утврдило следећи:

ДНЕВНИ РЕД:

1. ДОНОШЕЊЕ ОДЛУКЕ О УВОЂЕЊУ МЕРЕ РЕСТРИКЦИЈЕ ПОТРОШЊЕ ВОДЕ
2. ДОНОШЕЊЕ РЕШЕЊА О УПОТРЕБИ СРЕДСТАВА СТАЛНЕ БУЏЕТСКЕ РЕЗЕРВЕ
РАД ПО ТАЧКАМА ДНЕВНОГ РЕДА: 
ПРВА ТАЧКА:
ДОНОШЕЊЕ ОДЛУКЕ О УВОЂЕЊУ МЕРЕ РЕСТРИКЦИЈЕ ПОТРОШЊЕ ВОДЕ

У уводном излагању по овој тачки дневног реда, Зоран Пантовић, упознао је чланове Градског већа са тренутном ситуацијом око водоснабдевања истакавши да је ЈКП „Водовод“ Чачак, дана 3. августа 2026. године, примио наредбу од Јавног предузећа „Рзав“ Ариље, о увођењу ограничења са умањењем испоруке воде корисницима водосистема „Рзав“ због изузетно ниског водостаја на водозахвату „Шевељ“, са применом од 4. августа 2026. године. Даље је истакао, да је имајући у виду насталу ситуацију, а поступајући у складу са чланом 89. Одлуке о јавном водоводу и канализацији, ЈКП „водовод“ доставио предлог Градском већу за увођење мере рестрикције потрошње воде и то прве мере која се односи на забрану коришћења воде из водовода за поливање паркова, вртова, башти, пољопривредних усева и засада, прање улица и возила. Посебно је нагласио да се за сада предлаже увођење само прве мере, али да ће, уколико и даље буде умањења испоруке воде од стране Рзав-а, Водовод предлагати следеће мере у складу са Одлуком и да је тренутно водоснабдевање уредно. Нагласио је да ће Јавно комунално предузеће „Водовод“ у сарадњи са комуналном инспекцијом и комуналном милицијом вршити контролу примене мере рестрикције потрошње воде, а грађанима се упућује апел за рационално коришћење воде. Подсетио је да  су ово једанаесте рестрикције од 1998. године и да су углавном критични месеци за водоснабдевање август и септембар.  
По завршеном уводном излагању отворен је претрес у коме су учешће узели:

Александар Максимовић, поставио је питање, да ли је било кажњавања, уколико је на појединим местима утврђена повећана потрошња воде.
Зоран Пантовић, је одговорио да је било пријава али да за сада није било кажњавања, те да циљ контроле коју ће спроводити надлежни органи није кажњавање већ да се вода користи за шта је потребна.
Милош Обреновић, поставио је питање колико ће људи бити ангажовано на терену који ће вршити контролу, на које питање су представници комуналне милиције и комуналне инспекције одговорили да су тренутно ангажована 2 комунална милиционара а сви комунални инспектори ће бити укључени.
Владан Милић, нагласио је да ЈКП „Водовод“ Чачак, у командној соби, има преглед потрошње по свим резервоарима, тако да могу да укажу поступајућим инспекторима и милиционарима.
Зоран Пантовић, истакао је да постоји 28.000 водомера, да се најбоље информације добијају од самих грађана и да је веома важна контрола од стране инспекције и комуналне милиције, а све у циљу да се код грађана развије свест о потреби рационалне потрошње воде.
Владан Милић, затражио је да се за следећу седницу Градског већа припреми извештај о поступању инспекције и комуналне милиције, у периоду од увођења рестрикције, те да је битно да то поступање буде у договору са Водоводом.
По упознавању са предлогом ЈКП „Водовод“ Чачак и завршеном претресу, Градско веће је једногласно донело следећу
О Д Л У К У

О УВОЂЕЊУ МЕРЕ РЕСТРИКЦИЈЕ ПОТРОШЊЕ ВОДЕ

Члан 1.


Овом Одлуком уводи се мера рестрикције потрошње воде, забраном коришћења воде из водовода за поливање паркова, вртова, башти, пољопривредних усева и засада, прање улица и возила.

Члан 2.


Мера рестрикције потрошње воде,  забраном коришћења воде из водовода за поливање паркова, вртова, башти, пољопривредних усева и засада, прање улица и возила, траје до стабилизовања стања на систему за водоснабдевање „Рзав“ Ариље.

Члан 3.


Јавно комунално предузеће „Водовод“ Чачак у сарадњи са комуналном инспекцијом и комуналном милицијом вршиће контролу примене мере рестрикције потрошње воде  из члана 1. ове одлуке.

Члан 4.


Против корисника воде који се не придржавају мере  рестрикције потрошње воде  из члана 1. ове одлуке примениће се казнене одредбе утврђене Одлуком о јавном водоводу и канализацији града Чачка. 

Члан 5.


Ова одлука ступа на снагу и примењује се од дана доношења. 

Члан 6.


Одлуку објавити у средствима јавног информисања,  на сајту града Чачка и званичној интернет страници ЈКП „Водовод“ Чачак. 

ДРУГА ТАЧКА:
ДОНОШЕЊЕ РЕШЕЊА О УПОТРЕБИ СРЕДСТАВА СТАЛНЕ БУЏЕТСКЕ РЕЗЕРВЕ
У оквиру ове тачке дневног реда а након уводног излагања Љиљане Станишић, Градско веће је једногласно донело следеће
РЕШЕЊЕ

1. Из  средстaва утврђених Одлуком о буџету града Чачка за 2026. годину („Сл. лист града Чачка“ бр. 21/2025 и 9/2026) раздео 2, Градско веће, функционална класификација 130, апропријација 19, економска класификација 499 ,,Средства резерве - Стална буџетска резерва“, извор финансирања 01 (Издаци из средстава буџета Града), Директни корисник буџетских средстава - Градско веће града Чачка, Програм 0602, Опште услуге локалне самоуправе, програмска  активност 0010 - Стална буџетска резерва, одобравају се средства у износу од 700.000,00 динара, на име помоћи за санацију штете настале услед елементарних непогода – пожара на територији града Чачка и то:
	Редни бр.
	Име и презиме
	Место
	Износ
	Оштећење

	     1.
	Драгољуб Вучићевић 
	Кулиновци

	500.000,00
	Стамбени објекат


	2. 
	Миодраг Вукадиновић 
	Катрга
	200.000,00
	Стамбени и помоћни објекат


1. Средства из тачке 1. Решења распоређују се на апропријацију 59/1, Економска класификација 484 – Накнаде ште за повреде или штету насталу услед емеметнтарних непогода или других природних узрока, Функционална класификација 220,   извор финансирања 01 (Издаци из средстава буџета Града), Раздео 5, Директни корисник буџетских средстава Градска управа за опште и заједничке послове, Програм 0602 Опште услуге локалне самоуправе, Програмска активност 0014 Управљање у ванредним ситуацијама.
2. О извршењу овог решења стараће се Градска управа за финансије града Чачка. 

3. Ово решење објавити у ,,Службеном листу града Чачка“.
***
Владан Милић обавестио је чланове Градског већа да је одлучено по свим тачкама дневног реда, па је 53. седницу Градског већа закључио у 10 часова и 30 минута.  
ГРАДСКО ВЕЋЕ
Број: 06-115/2026-III
10. август  2026. године
ПРЕДСЕДАВАЈУЋИ СЕДНИЦОМ
Владан Милић
заменик градоначелника
Записник са 53. седнице Градског већа усвојен је на 54. седници Градског већа број 06-119/2026-III од 20. августа 2026. године.

